
Относно: Проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.


УВАЖАЕМИ ГОСПОДИН МИНИСТЪР,
[bookmark: _Hlk126564916]На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за издаване проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г. С проекта на наредба се предвиждат и изменения в Наредба № 7 от 2023 г. за условията и реда за прилагане на интервенцията „Плащания за райони, изправени пред природни или други специфични ограничения“, включена в Стратегическия план за развитие на земеделието и селските райони на Република България за периода 2023 – 2027 г. (обн., ДВ, бр. 48 от 2023 г.), (Наредба № 7 от 2023 г.), Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г. (обн., ДВ, бр. 56 от 2023 г.), (Наредба № 9 от 2023 г.), и Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. (обн., ДВ, бр. 56 от 2023 г.), (Наредба № 10 от 2023 г.).

Причини, които налагат приемането на акта
В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.
Съгласно чл. 9, ал. 3 от Регламент (ЕС) 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията, и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ, L 435/1 от 6 декември 2021 г.). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Европейската комисия. С Решение C (2022) 8749 на Европейската комисия беше одобрен Стратегическия план за развитие на земеделието и селските райони на Република България за периода 2023 – 2027 г. (Стратегически план).
В съответствие с чл. 119 от Регламент (ЕС) 2021/2115, Република България се е възползвала от правото си да предприеме действия по изменение на Стратегическия план.
В началото на 2025 г. започва процесът по трето изменение на Стратегическия план. В рамките на този процес са предоставени за обсъждане със заинтересованите страни предложенията за измененията в интервенциите, като публична информация за това може да бъде намерена на следните интернет адреси: https://www.mzh.government.bg/bg/press-center/novini/ministr-tahov-tazgodishnata-kampaniya-po-direktni-/ и https://www.sp2023.bg/index.php/bg/sprzsr-bg/novini/minist-r-tahov-tazgodisnata-kampania-po-direktni-plasania-se-startira-navreme.
В резултат на обсъждане и на приемане на част от изложените предложения, взетите решения въз основа на провежданите политики и при съблюдаване на правото на Европейския съюз и националната нормативна уредба, се предприеха действия по изменение и допълнение на редица интервенции, в това число на част от интервенциите в областта на биологичното земеделие, околната среда и климата и хуманно отношение към животните.
Тези промени са обсъдени и приети в рамките на заседанието на Комитета за наблюдение на Стратегическия план за развитието на земеделието и селските райони 2023 – 2027 г. (Комитета за наблюдение), проведено през март 2025 г., видно от следната публично-достъпна информация: https://www.mzh.government.bg/bg/press-center/novini/komitett-po-nablyudenie-od/.
Съгласно чл. 119 от Регламент (ЕС) 2021/2115 на 03 април 2025 г. на Европейската комисия е изпратено за одобрение предложение за трето изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. Във всички случаи обаче при промени в интервенциите в областта на развитие на селските райони, държавите членки разполагат с гъвкавост да приложат исканите изменения на собствен риск, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите в областта на околната среда и климата. Предложените изменения, отчитат разпоредбите на чл. 119, параграф 9 от Регламент (ЕС) 2021/2115, съгласно които държавите членки могат да правят и прилагат по всяко време промени в елементите на своя стратегически план по ОСП, отнасящи се до интервенции по дял III, глава IV (именно интервенциите по чл. 70 от цитирания регламент), включително в условията за допустимост, за такива интервенции, които не водят до промени в целевите стойности, посочени в чл. 109, параграф 1, буква „а“ от същият регламент.
В съответствие с чл. 86, параграф 3 от Регламент (ЕС) 2021/2115, разходите станали допустими в резултат на изменение на стратегическия план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в чл. 119, параграф 9 от същия регламент.
Европейската комисия одобри с решение С (2025) 5882 от 29 август 2025 г. трето изменение на Стратегическия план, за което достъпна информация е публикувана на следния интернет адрес: https://www.sp2023.bg/index.php/bg/sprzsr-bg/novini/ek-odobri-tretoto-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g.
В трето изменение на Стратегическия план са предложени и одобрени промени в следните интервенции:
А. Интервенция II.A.1 „Биологично растениевъдство“, чието приложение на национално ниво е уредено в Наредба № 9 от 2023 г.:
Променен е процентът на средното ниво на дегресивната ставка от 50% на 70% за всички групи култури по интервенция „Биологично растениевъдство“. С изменението в нивата на дегресивните ставки се очаква нарастване на площите, които ще бъдат включени в многогодишни ангажименти по интервенцията, чрез които биха могли да се постигнат поставените цели, заложени в Стратегията на ЕС за биологичното разнообразие до 2030 г. и стратегията от „Фермата до трапезата“. Съгласно Националния план за действие за развитие на биологичното производство до 2030 г., утвърден със Заповед № РД 08-7/20.02.2025 г. на министъра на земеделието и храните, до 2025 г. площите в система на контрол е заложено да нараснат с 5% (252 877 ха), а към 2027 г. да достигнат до 6,98% (354 279 ха) от използваемата земеделска площ. Също така се очаква и ръст на площите, заети с фуражни култури, върху които се прилагат методите на биологичното земеделие. По този начин ще се осигури биологичен фураж, който ще бъде насочен към изхранването на биологичните животни.
Промяната на процента на средното ниво на дегресивните ставки за всички групи култури ще допринесе за повишаване на интереса към интервенция „Биологично растениевъдство“, като по този начин максимално широк кръг от биологични земеделски стопани, биха могли да се възползват от възможностите за подпомагане.
Б. Интервенция II.А.2. „Хуманно отношение към животните и антимикробна резистентност“, чието приложение на национално ниво е уредено в Наредба № 10 от 2023 г.:
От 2025 г. в обхвата на определяне на гъстота на всички пасищни животни към всички постоянно затревени площи се включват и обработваеми земи, заети с фуражни култури и/или протеинови култури, при условие, че в периода на свободно отглеждане на животните е осигурена достатъчно пасищна площ с цел свеждане до минимум на прекомерната паша (преизпасването), деградацията на почвата, ерозията и замърсяването, причинени от животински тор. При заявяване на дейността „осигуряване на свободно отглеждане на открито“ земеделският стопанин има съотношение на пасищни животни към всички постоянно затревени площи и площи, заети с фуражни култури и/или протеинови култури в стопанството в размер до не повече от 2 ЖЕ/хектар. Разширяването на обхвата на допустимите площи по интервенцията при определяне на гъстотата с площи, заети с фуражни култури и/или протеинови култури, ще осигури възможност на повече кандидати да участват в дейност „осигуряване на свободно отглеждане на открито“.
Съгласно чл. 14, параграф 1 от Регламент (ЕС) 2021/2115 държавите членки посочват в своите стратегически планове по ОСП, че най-късно от 1 януари 2025 г. земеделските стопани и другите бенефициери, които получават директни плащания по глава II или годишни плащания съгласно членове 70, 71 и 72, ще подлежат на административна санкция, ако не спазват изискванията, свързани с приложимите условия на труд и заетост или задълженията на работодателите, произтичащи от правните актове, посочени в приложение IV от гореспоменатия регламент. В съответствие с разпоредбата от 1 януари 2025 г. в България се въвежда система за налагане на административни санкции в социалната сфера на основание чл. 56, ал. 3 от Закона за подпомагане на земеделските производители.
Със Заповед № РД-06-3 от 13 март 2025 г. на Министъра на труда и социалната политика е утвърдена Методика за определяне на размера на намаленията при неспазване на изискванията, свързани с условията на труд и заетост или задълженията на работодателите, произтичащи от правните актове, посочени в приложение IV на Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013. Заповедта и Методиката са обнародвани в „Държавен вестник“, бр. 24 от 21.03.2025 г. и са достъпни на следния интернет адрес: https://dv.parliament.bg/DVWeb/showMaterialDV.jsp;jsessionid=F64208234144910CD61F1F6447DCFE73?idMat=233499.
Във връзка с горепосоченото с проекта на наредба се правят изменения в Наредба № 6 от 2023 г., Наредба № 7 от 2023 г., Наредба № 9 от 2023 г. и Наредба № 10 от 2023 г., като се създават условия за приложение на разпоредбите на чл. 56 от Закона за подпомагане на земеделските производители, във връзка с приетата методика.
С проекта на наредба се правят и правно-технически прецизиращи изменения във връзка с постъпили предложения от страна на Държавен фонд „Земеделие“.

Цели
Предложените текстове на проекта на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г., са насочени към постигане на следните цели:
Създаване на правна рамка относно прилагане на трето изменение на Стратегическия план. Тази правна рамка се създава с оглед на предоставяне на компенсаторни плащания на земеделски стопани, във връзка с изпълнението на доброволно поетите задължения и спазване на изискванията по управление на интервенциите.
Създаване на условия за приложение на разпоредбите на чл. 56 от Закона за подпомагане на земеделските производители, във връзка с утвърдената Методика за определяне на размера на намаленията при неспазване на изискванията, свързани с условията на труд и заетост или задълженията на работодателите, произтичащи от правните актове, посочени в приложение IV на Регламент (ЕС) 2021/2115.

Финансови и други средства, необходими за прилагането на новата уредба
Проектът не предвижда разходването на допълнителни средства от бюджета на Министерство на земеделието и храните.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП, като плащанията се предоставят в рамките на средствата, предвидени в съответната интервенция по Стратегическия план. 

Очаквани резултати от прилагането на акта
С проекта на наредба ще се създаде по-голяма яснота за потенциалните кандидати на какви условия следва да отговарят, за да могат да получат подпомагане, при спазване на условия за отпускане на подпомагане по интервенциите с оглед на новите изисквания, следващи от трето изменение на Стратегическия план. Създава се уредба по какъв начин земеделските стопани могат да продължат да изпълняват своите ангажименти, размерът на плащанията, които могат да получат през следващите години.
Създаване на условия за приложение на разпоредбите на чл. 56 от Закона за подпомагане на земеделските производители, във връзка с утвърдената Методика за определяне на размера на намаленията при неспазване на изискванията, свързани с условията на труд и заетост или задълженията на работодателите, произтичащи от правните актове, посочени в приложение IV на Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013.
Очакваните резултати от прилагането на акта са да се създадат на национално ниво условия и ред, по който да се получат плащания във връзка с реализация на дейностите по интервенции в областта на биологичното земеделие, околната среда и климата и хуманно отношение към животните, интервенциите свързани с природни и други специфични ограничения, както и плащанията за земеделски земи в Натура 2000, включени в Стратегическия план. По такъв начин ще се постигнат заложените в този план цели на подпомагането.

Анализ за съответствие с правото на Европейския съюз
Съгласно чл. 69 от Регламент (ЕС) 2021/2115 интервенциите в областта на околната среда и климата и хуманно отношение към животните, биологичното земеделие, интервенциите свързани с природни и други специфични ограничения, както и плащанията за земеделски земи в Натура 2000, са интервенции от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70, 71 и 72 от Регламент (ЕС) 2021/2115. 
Приложение на чл. 14, параграф 1 от Регламент (ЕС) 2021/2115, съгласно който следва да се приложи намаление на плащанията при неспазване на изискванията, свързани с приложимите условия на труд и заетост или задълженията на работодателите, произтичащи от правните актове, посочени в приложение IV от регламента.
Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
Във връзка с чл. 26, ал. 2 от Закона за нормативни актове е извършена предварителна обществена консултация по електронен път.
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67, във връзка с чл. 70, ал. 2 от ЗПЗП, предлагам да одобрите приложения проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.


	Приложение:
	1. Проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитието на земеделието и селските райони за периода 2023 – 2027 г.
2. [bookmark: _GoBack]Справка за отразяване на постъпилите становища от вътрешноведомственото съгласуване;
3. Постъпили становища;
4. Справка за отразяване на постъпилите предложения и становища от обществената консултация;
5. Предложения и становища, постъпили от проведената обществена консултация.

